|  |  |  |
| --- | --- | --- |
|  | MÁRIA LÉGIÓ **MAGYAR RÉGIÁJA**  79. szám 2015. április |  |

**[](http://www.magyarkurir.hu/img.php?id=60052&img=o_irakkk.jpg)**

**Ő is olyan volt, mint mi** *Nagy Szent Leó pápa nagyböjti beszédeiből*

És ugyan kinek ne lenne része Krisztusban, ha befogadta őt, és ha abból a Lélekből születik újjá, akinek erejéből maga Krisztus is megtestesült? Ki ne ismerné fel benne a mi saját gyengeségeinket? Ő is étkezett, álomba merülten pihent, szomorkodott, aggódott, és siratta a megholtat; ki ne látná meg ebből, hogy valóban felvette a szolga alakját? És, mert éppen magát a szolgát, az embert kellett régi sebeiből kigyógyítani, a bűn szennyétől megtisztogatni, ezért lett az Isten Egyszülöttje embernek is fia, hogy ne hiányozzék nála sem az emberség egész valósága, sem az Istenség teljessége. Mert a mi emberi természetünk volt az, amely élettelenül feküdt a sírban, amely feltámadt a harmadik napon, s amely felhatolt az égi magasságok fölé az Atya jobbjára, hogy mi is részesei legyünk az ő dicsőségének, feltéve ha parancsai útján járunk, és ha nem szégyelljük megvallani mindazt, amit ő testi megalázottságában a mi üdvösségünkért művelt; mert amit ő meghirdetett, az mindenki szeme láttára majd beteljesedik: *Azokat, akik megvallanak engem az emberek előtt, én is megvallom majd mennyei Atyám előtt (Mt 10, 32).*

***Március 26-án ünnepélyes szertartás keretében megkezdődött Alphonso Lambie szenttéavatási eljárása.***



Alphonsus Lambe (ismertebb nevén Alfie) Tullamore-ban, Írországban született Keresztelő Szt. János ünnepén, 1932. június 24-én, pénteken a dublini Nemzetközi Eucharisztikus Kongresszus ideje alatt.

Szent Jánoshoz hasonlóan, ő is előfutár volt – a Mária Légió előfutára, melyet VI. Pál pápa így jellemzett: „A legnagyobb lelkiségi mozgalom, melyet a nagy szerzetesrendek korszaka óta a lelkek javára alapítottak.”

Fiatalkorát az Ír Keresztény Testvérek noviciátusában töltötte, majd gyenge egészségi állapota miatt elhagyta őket, és megtalálta hivatását a Mária Légió keretén belül. Követté 1953-ban jelölték. Ugyanebben az évben Kármelhegyi Boldogasszony ünnepén (július 16-án) Seamus Grace-szel a kolumbiai Bogotába távoztak. Csaknem hat évig szüntelenül dolgozott a Mária Légió terjesztéséért Kolumbiában, Argentínában, Ecuadorban, Uruguayban és Brazíliában. Rövid, de súlyos betegség után Buenos Airesben halt meg szent Ágnes ünnepén 1959. január 21-én.

Isten hatalmas természetes ajándékokkal áldotta meg őt, olyan személyiséggel, mellyel a lelkeket a szolgálatra és az Isten szeretetére vonzotta, az átragadó lelkesedéssel, és a nyelvek tanulásának nagyfokú képességével, melynek segítségével gyorsan megtanult folyékonyan beszélni spanyolul és portugálul. A Dél-Amerikában töltött évek alatt nagyszámú Mária Légiós csoportot alapított, és sokakat megtanított a légiós apostolkodásra. Mária tisztelete kiemelkedő volt. Amikor légiósokkal vagy másokkal találkozott, mindig buzdította őket a tökéletes Mária tisztelet gyakorlására.

Az Ír Keresztény Testvérek kriptájában temették el őt Argentínában, Buenos Airesben a Recoleta temetőben. Boldoggá avatási kérelmét 1978-ban a Buenos Airesi Érsekséghez nyújtották be.

**Imádság boldoggá avatásáért:**

*Ó Isten, aki végtelen kegyelmed által lángra lobbantottad szolgád, Alphonsus Lambe szívét az irántad és Édesanyánk, Mária iránti hódoló szeretettel; azzal a szeretettel, amely kinyilatkoztatja önmagát a küzdelmes munkában, imádságban és a lelkek megmentéséért vállalt áldozatban. Engedd, ha ez a Te akaratoddal is megegyezik, az ő közbenjárása által megkaphassuk azt, amire saját érdemeink által nem lennénk érdemesek. Ezt kérjük a mi Urunk, Jézus Krisztus által.*

# Ferenc pápa a szíveken keresztül újítja meg az egyházat

### [http://www.magyarkurir.hu/img.php?id=59620&p=1&img=c_ferencpapa2eve1.jpg](http://www.magyarkurir.hu/img.php?id=59620&img=o_ferencpapa2eve1.jpg)Ferenc pápa megválasztásának második évfordulója alkalmából március 12-én ünnepélyes hálaadó szentmisét mutatott be Alberto Bottari de Castello érsek, apostoli nuncius Erdő Péter bíborossal és a Magyar Katolikus Püspöki Konferencia tagjaival Budapesten, a Szent István-bazilikában.

„Te Péter vagy” – Jézus Péterhez intézett szavaiból indult ki homíliájában Alberto Bottari de Castello. Jézus e szavak által tette az apostolt sziklává, amelyre egyházát építette. Ezek a szavak minden egyes pápaválasztáskor megismétlődnek. E szavak visszhangoztak a Sixtus-kápolnában 2013. március 13-án is, amikor Jorge Mario Bergogliót megválasztották Róma püspökévé. Most Ferenc pápa az a szikla, amelyre Jézus az egyházat építi – hangsúlyozta Bottari de Castello. Ferenc pápáé a felelősség, hogy átvezesse az egyházat a jelenlegi zord időkön – fogalmazott a nuncius, aki szerint a Szentatya legfőbb aggodalma, hogy belülről újítsa meg az egyházat. Ezt pedig úgy akarja megtenni, hogy annak gyökeres szerkezeti átalakulását össze akarja kapcsolni az egyház minden egyes tagjának belső megtérésével. A megtérés helye a szív mélyén van, és a Jézussal való találkozás eredménye – hívta fel a figyelmet a főpásztor, hozzátéve: nyitott és őszinte dialógusával, karizmatikus személyiségével és mély lelkiségével Ferenc pápa szüntelenül arra emlékeztet bennünket, hogy az életszentség a keresztény ember egyetlen választási lehetősége, amely Istenhez vezet. Minden más választás a semmibe vezető üres illúzió. A Szentatya folyamatosan szemmel tartja a világban történteket, különös figyelmet szentel az emberi méltóság védelmének. A pápa mindenkit figyelmeztet arra, hogy a személy méltósága elleni támadás a „kiselejtezés – senkit és semmit nem kímélő – kultúrájának” eredménye. Az emberi létnek ez a megtagadása nem vezet máshová, csak az erőszakba és a halálba, valamint a rabszolgaság modern formáiba, ezért buzdít bennünket a Szentatya arra, hogy küzdjünk a modern rabszolgaság minden formája ellen. Alberto Bottari rámutatott, hogy Ferenc pápa emellett határozottan elítéli az erőszak minden fajtáját, különösen is a terrorizmust, amely a pápa szavaival „annak a kultúrának a következménye, amely Istent elvetette”.

A Szentatya tanítása által mindnyájunkhoz közel kíván lenni, de különösen is a kitaszítottakhoz és az elnyomottakhoz; a szegényekhez, hajléktalanokhoz és munkanélküliekhez; a vándorlókhoz, akik életüket is kockáztatják, miközben kétségbeesve keresik a jövőt, itt, Európában is; emellett közel akar lenni a menekültekhez, a háborús konfliktusok áldozataihoz, kiváltképpen a közel-keleti térségben, akik életüket mentve elmenekültek, és mindent maguk mögött hagytak.

A Szentatya beszédeiben gyakran szót emel a béke védelmében. A keresztény szemléletben a béke nem csupán a háború hiánya, hanem Isten ajándéka és a közjóra törekvő emberi tevékenység gyümölcse. Ezért is mondta a pápa január 1-jén az Úrangyala imádság alkalmával: „A háború mindig szolgává tesz bennünket. Jól jegyezzétek meg: a béke lehetséges, és a béke gyökerénél mindig ott az imádság. Imádkozzunk hát a békéért!”

Jó estét mindenkinek! Buona sera a tutti! – Ferenc pápa két éve történt megválasztásakor használt szavaira utalt Erdő Péter bíboros. A magyar főpásztor szerint a köszönés megmutatta az új pápa személyiségét és azt a szándékát, hogy az egyházat közelebb vigye az emberek mindennapi örömeihez és problémáihoz. A helyi katolikus egyház és a Szentszék számára egyaránt ünnepnap a pápaválasztási évforduló, hiszen Róma főpásztorának küldetése ajándék az egyház egész közössége számára. Az elmúlt két évben számtalanszor megtapasztalhattuk Ferenc pápa humanizmusát, örömét és dinamizmusát. Éreztük, hogy az egyház megnyílik azok előtt, akik távol vannak tőle, akik más vallást követnek, vagy akár nem is hisznek Istenben. **Szívből kívánjuk, hogy Ferenc pápa életét és munkáját Urunk védelmező szeretete és áldása kísérje** – fogalmazott a bíboros.

**Ferenc pápa: Az öregkorral új feladatot, új küldetést kapunk!**

Ferenc pápa a március 11-i általános kihallgatáson folytatta katekézis sorozatát a családról, most a nagyszülők és az idősek családon belüli szerepéről beszélt, ebből emeltem ki részeket.

Először is nagyon fontos kiemelnünk: igaz, hogy a társadalom hajlamos kidobni minket, időseket, de az Úr egyáltalán nem! Az Úr sosem akar megszabadulni tőlünk! Ő arra hív, hogy életünk minden szakaszában kövessük, hiszen az öregkornak megvan a maga kegyelme, küldetése, az Úr valódi hívását tartalmazza. Az öregkor hivatás. Nem jött még el az ideje annak, hogy „behúzzuk az evezőket a csónakba”. Ez az életszakasz kétségtelenül eltér az előzőektől, egy kicsit „ki is kell találni” magunknak, hiszen a mai társadalmak sem lelkileg, sem erkölcsileg nem képesek arra, hogy kifejezzék teljes értékét ennek az életkornak....

Az evangélium egy gyönyörű és bátorító képet tár elénk. Simeon és Anna alakjáról van szó, akikről Jézus gyermekségtörténete beszél, amelyet Szent Lukács állított össze. Nyilvánvalóan öregekről van szó, az „agg” Simeonról és a nyolcvannégy éves Anna „prófétaasszonyról”. Ez a nő nem titkolta a korát. Az evangélium azt mondja, hogy mindennap várták Isten eljövetelét, kitartóan, hűségben, hosszú éveken át. Meg akarták látni azt a napot, szerették volna felismerni annak jeleit, felfedezni kezdetét. Lehet, hogy már lemondóan azt hitték, előbb halnak meg, mindenesetre az a hosszú várakozás továbbra is betöltötte egész életüket, nem volt fontosabb teendőjük ennél: várni az Urat és imádkozni. Amikor pedig Mária és József a templomhoz értek, hogy eleget tegyenek a törvény előírásainak, Simeon és Anna – a Szentlélekkel eltelve (vö. Lk 2,27) egyszer csak nekilendültek. Koruk és várakozásuk súlya egy pillanat alatt lekerült a vállukról. Felismerték a gyermeket, új erőre kaptak, egy új feladathoz: hálát adni Istennek ezért a jeléért és tanúságot tenni róla. Simeon egy csodálatos, örvendező himnuszt költött (vö. Lk 2,29–32) – költővé lett abban a pillanatban –, Anna pedig Jézus első prédikátora lett: „beszélt a gyermekről mindazoknak, akik Jeruzsálem megváltására vártak” (Lk 2,38).

Kedves nagyszülők, kövessük ezen rendkívüli öregek nyomdokát! Kicsit váljunk mi is imádságot költőkké: próbáljunk élvezettel rátalálni saját szavainkra, magunkévá téve mindazt a szót, amelyet Isten hozzánk intézett szavában találunk. A nagyszülők és az öregek imái nagy ajándékot, értékes kincset jelentenek az egyház számára! De egy nagy bölcsességinjekciót jelentenek az egész társadalom számára: főképpen olyan helyeken, ahol az emberek nagyon elfoglalt, pörgős, szétszórt életet élnek. Valakinek ugyanis énekelni is kell, ezeknek az embereknek is, megénekelni Isten jeleit, és imádkozni értük. Nézzünk csak XVI. Benedekre, aki úgy döntött, hogy élete utolsó szakaszát imádságban és Istenre való odafigyelésben tölti! Milyen szép ez! A múlt században élt nagy hívő, az ortodox hagyományt követő Olivier Clément kijelentette: „Az a társadalom, amelyben már nem imádkoznak, olyan társadalom, amelyben az öregkornak nincs többé értelme. Ez rémisztő. Nekünk mindenekelőtt olyan idősekre van szükségünk, akik imádkoznak, az időskort ugyanis épp erre adja Isten.” **Szükségünk van imádkozó öregekre, az időskort ugyanis épp erre kapjuk. Gyönyörű dolog az öregek imája!**

Köszönetet mondhatunk az Úrnak a kapott jótéteményekért, és feltölthetjük az Urat körülvevő hálátlanság ürességét. Közbenjáró imát mondhatunk az új nemzedékek várakozásainak teljesedéséért, és méltathatjuk a korábbi nemzedékek emlékét és erőfeszítéseit. Emlékeztethetjük a nagyratörő fiatalokat, hogy a szeretet nélküli élet terméketlen. Biztathatjuk az aggódó fiatalokat, hogy a jövőtől való félelem leküzdhető. Megtaníthatjuk az önmagukba túlságosan szerelmes fiataloknak, hogy nagyobb öröm adni, mint kapni. A nagypapák és nagymamák alkotják az állandó „kórust” abban a nagy lelki szentélyben, ahol a kérő ima és a dicsérő ének támogatja az élet terepén dolgozó és küzdő közösséget.

**Az ima** végezetül **folytonosan megtisztítja a szívet.** **Az istendicséret és a könyörgés megakadályozzák, hogy a szívünk megkeményedjen a neheztelésben és önzésben.** Milyen elszomorító látvány annak az öregnek a cinizmusa, aki elveszítette a tanúságtétel iránti érzékét, aki megveti a fiatalokat és nem ad át életbölcsességet! Ezzel szemben milyen szívderítő az a bátorítás, amelyet az idős ember a hit és az élet értelmét kereső fiatalnak ad! Valóban ez a nagyszülők küldetése, ez az idősek hivatása. A nagyszülők szavának van valami különleges jellege a fiatalok számára. És ők tudják ezt. Nagymamám szavait, amelyet leírva adott nekem pappá szentelésem napján, ma is magammal hordom, mindig ott van a zsolozsmáskönyvemben, gyakran elolvasom, és ez jót tesz nekem.

Mennyire szeretnék egy olyan egyházat, amely azzal a túláradó örömmel, amely a fiatalok és az idősek egymást újból átölelő mozdulatából fakad, szembeszállna a kiselejtezés kultúrájával! Ez az, amit ma az Úrtól kérek, ezt az ölelést!

*Forrás: Vatikáni Sajtóosztály*

[**Az ötödik 100 év feletti püspök**](http://dkjozsef.blogspot.ro/2014/04/az-otodik-100-ev-feletti-puspok.html)

**[](http://www.magyarkurir.hu/img.php?id=52089&img=o_szazeves.jpg)**

A belga Jan van Cauwelaert, a Kongói Demokratikus Köztársaságban fekvő Inongo emeritus püspöke szentmisével fogja ünnepelni századik születésnapját – tájékoztat a La Croix.

Az ünnepi szertartást Johan Bonny, Antwerpen püspöke celebrálja majd az antwerpeni Szent Lőrinc-templomban. Inongo emeritus püspöke a századik születésnapján kívül ez évben ünnepli pappá szentelésének 75., illetve püspökké kreálásának 60. évfordulóját is – tájékoztat a belga Catho.be internetes portál.  
Jan van Cauwelaert 1914-ben született Antwerpenben, és 1939-ben lépett be a Scheut-i misszionáriusokhoz. Belga Kongóba – a mai Kongói Demokratikus Köztársaságba – küldték misszióra, ahol 1954-ben Inongo apostoli helynöke, majd 1959-ben a város püspöke lett. Még csak 53 éves volt, amikor 1967-ben lemondott tisztségéről, hogy átadja helyét egy kongói születésű papnak, Léon Lesambónak. „Elkötelezettsége egy igazságon és egyenlőségen alapuló világ, egy szabad és felelős Afrika, illetve a kereszténység afrikai meghonosítása iránt a misszió kiemelkedő alakjává avatta” – írja róla a Catho.be, hozzátéve, hogy Cauwelaert atya a flandriai Pax Christi elnökhelyetteseként idős korára is aktív maradt.  
Jan van Cauwelaert így ez évben csatlakozik a katolikus egyház négy, száz év fölötti püspökéhez. Az idős főpapok név szerint: a francia Géry Leuliet, Amiens emeritus püspöke (104 éves), az amerikai Peter L. Gerety, Newark emeritus érseke (101 éves), a szintén amerikai Bernard J. McLaughlin, Buffalo emeritus segédpüspöke (101 éves), illetve az argentin Guillermo Leaden, Buenos Aires emeritus segédpüspöke (100 éves).

*Magyar Kurír*

[**A legidősebb szerzetes a világon**](http://dkjozsef.blogspot.ro/2014/03/a-legidosebb-szerzetes-vilagon.html)

[](http://www.magyarkurir.hu/sites/default/files/hirek/candid.jpg)

Candida nővér azt kérte 107. születésnapjára, hogy találkozhasson Ferenc pápát. Február 20-án a luccai rendházban élő szerzetesnővér elutazott Rómába, részt vett a Szent Márta-házban bemutatott szentmisén, ahol a pápa köszöntötte és gratulált neki korához, egészségéhez**.**

Bergoglio a kilencedik pápa, akivel hosszú élete során találkozott. Candida nővér, születési nevén Alma Bellotti a legidősebb szerzetes a világon, nyolcvan évvel ezelőtt tett fogadalmat a kamilliánus nővérek rendjében. Soha egyetlen pillanatra nem bánta meg döntését: „Csak az képes megérteni, milyen nagy az Úr szeretete irántunk és mennyi örömöt ad a szívünknek, aki megtapasztalja, hogy mekkora boldogság az Úr mellett lenni.”

Mindennap hajnalban kel, ötkor már a templomban imádkozik rendtársaival. A kamilliánusok betegeket ápolnak, ő ebbe a szolgálatba életkora miatt már nem tud bekapcsolódni, de imádságban csatlakozik hozzájuk, részt vesz a szentmiséken. **Mi a titka? „Örömben élni és boldoggá tenni azokat, akik mellettem vannak”** – vallja. Élete legszebb napja az volt, amikor belépett a rendbe, és azóta is derűs, örömteli életet él. Nagyon fontosnak tartja, hogy az ember hálát adjon mindenért, hiszen mindent Istentől kapunk. **A fiataloknak azt üzeni: figyelmesen és engedelmesen kövessék Isten akaratát, mert egyedül ez ad teljes örömöt.**

*Magyar Kurír*

[**Hóvirág és Üdvözlégy - a 100 éves Erzsi néni köszöntése**](http://dkjozsef.blogspot.ro/2015/02/hovirag-es-udvozlegy-100-eves-erzsi.html)

Március hónap mifelénk nemcsak az élő világ kibontakozását jelenti, hanem a keresztény emberek lelki megújulását is, hiszen az egész hónapot a nagyböjti szent idő tölti ki. Döntések, megemlékezések, ünnepek teszik készületünket változatossá, néha színesebbé.

Február 22-én Csíkszentsimonban a 100 éves családanyát köszöntöttünk, özv. Tamás Gergelynét. Erzsi néni 1915. febr. 22-én született a család nyolcadik gyermekeként Csíkszenttamáson. Édesanyját ötévesen elveszítette, tíz éves volt, amikor teljesen árván maradt. “Akkor szolgálni mentem. Idegen kenyéren éltem, amit nem kívánok senkinek sem” – mondta Erzsi néni.

|  |
| --- |
|  |
|  |

1937-ben férjhez ment Madéfalvára, ahol a háború okozta sok viszontagságon ment át. Férjét 1944-ben behívták katonai szolgálatra, várandósan három kisgyermekkel maradt otthon. Amíg a mezőn dolgozott, azalatt bombatalálat érte házukat, mindent elveszített. Az üres plébánia nyári konyhájában húzta meg magát, ott adott életet “Józsi” fiának, a jelenlegi segédpüspöknek.

1950-ben Csíkszentsimonba költöztek, ahol kiteljesedett a család. Nyolc gyermeket felneveltek. Most ott ünnepeltünk. A Szent László Házban hat élő gyermeke, 17 unokája, 24 dédunokája és 4 ükunokája mellett, öten papok és rokonok adtunk hálát a jó Istennek Erzsi néniért. Püspök atyánk igehirdetésekor mint megannyi csiszolt gyémánt csillogtak könnyeink.

*Krisztus világa, 2015. márciusi számából*

A hitnek következményei vannak. Ha a názáreti Jézusban valóban maga Isten jött el közénk, akkor Jézus ténylegesen „az út, az igazság és az élet”. Akkor pedig nem tehetünk mást, el kell hagynunk a hétköznapok megszokásait, és **Jézust kell életünk középpontjába állítani.** Mindenekelőtt azért, mert Ő az egyetlen, aki legyőzte a halált. A halált, mely elől – mint tudod – „élő ember el nem futhat”. Ha Jézus tényleg az, akinek az Egyház bemutatja: Isten Fia, aki eljött hozzánk, az egyetlen, aki legyőzte a halált, akkor Ő az, akire már régóta vársz. Remélem, végigolvasod a könyvet, és elgondolkodsz a benne leírtakon. Lehet, hogy azt gondolod magadban: „Belátom, van Isten. De miért pont katolikus legyek? Oly sok más vallás is van a világon.” Valóban sokfele vallás van a világon, de kérlek, ne mondd azt, hogy mind egyforma, vagy hogy mindegyik egyformán jó vagy rossz, az egyik olyan, mint a másik. Ez egész egyszerűen nem igaz. Tény, hogy vannak hasonló elemek a különböző vallásokban, de ellentmondások talán meg bőségesebben akadnak. Nem lehet mindegyiknek igaza. De természetesen lehetséges, hogy mindegyik téved, minden vallás a képzeletünk és vágyaink szüleménye. Ez elméleti lehetőség, de a

kérdés így is nyitva marad, hogy mi van akkor, ha van egy vallás, mely valóban igaz, és tudja, ki Isten, és milyen Ő valójában. Sokféle vallás létezik. Vannak köztük olyanok, amelyek azt állítják magukról, hogy megtalálták Istent, és tudják, mi az Ő akarata. A *muszlimok* szerint Isten Gabriel arkangyal által szólt Mohamedhez, és ők ezért tudják, milyen Isten, mik a szándékai és a végzései.

A *zsidók* szerint Isten nem pusztán szólt hozzájuk, hanem szövetségre is lépett velük, és megadta nekik a megváltás ígéretét, melynek beteljesedésére mind a mai napig várnak. A *keresztények* szerint nem mi találtuk meg Istent, hanem Isten talált meg bennünket. Úgy cselekedett, amint Izajás jövendölte: Ő maga jött el közénk, nem csak egy profétája.

**Az öröm Tízparancsolata**

1. Minden reggel hűségesen kérd Istentől az örömöt.

2. Mosolyogj, és tanúsíts nyugalmat kellemetlen helyzetben is.

3. Szívből ismételgesd: Isten, aki szeret engem, mindig jelen van.

4. Szüntelenül törekedj arra, hogy az embereknek csak a jó oldalát lásd.

5. Könyörtelenül űzd el magadtól a szomorúságot.

6. Kerüld a panaszkodást és a kritikát, mert ezeknél semmi sem nyomasztóbb.

7. Munkádat örömmel és vidáman végezd.

8. A látogatókat mindig szívesen, jóindulattal fogadd.

9. A szenvedőket vigasztald, magadról felejtkezzél el.

10. Ha mindenütt az örömet terjeszted, biztos lehetsz abban, hogy magad is rátalálsz.

**A Téli Iskola lelkigyakorlatán voltunk Máriabesnyőn**

2015. március 23-tól március 26-ig

*Köszöntünk Téged jó Anyánk, elhoztuk neked hű szívünk, S Te tárt karokkal vársz reánk, kik porlepetten érkezünk.*

*Ha szíveden pihenhetünk, eloszlik minden bús panasz,*

***Itt jó nekünk, itt jó nekünk,*** *átjár a gyógyító vigasz.*

*Mert mindig vársz és szent öledben reánk vár Isten egy Fia,*

*Dícsérjen ég és föld szüntelen* ***áldott besnyői Mária.***

A jó Isten kegyelméből, a Boldogságos Szűz Mária segítségével 74 Régiabeli és 4 Nagyváradi Comitiumhoz tartozó testvérünk vett részt ezen a nagy lelki élményt nyújtó lelkigyakorlaton, amely Ferenc pápánk szavával élve: „*Gyógyszer a Lélek számára”.*

Ezt a gondolatot **Zahar Béla atya**, a Magyar Mária Légió lelkivezetője tudatta velünk, aki az első napon tartott előadást, amelyben az Isten Fiának, Jézusnak Mária szűzi méhében történt Szeplőtelen Fogantatásáról elmélkedett, amelyet Gyümölcsoltó Boldogasszony napján, március 25-én ünneplünk. Ez a nap 9 hónappal Jézus születése előtti nap, melyen Gábor főangyal megvitte Názáretbe Máriának a megtestesülés örömhírét  (Angyali Üdvözlet). Ez az ünnep ihlette az Üdvözlégy és az Úrangyala imádságokat! Ennek az ünnepnek az alapja Mária „IGEN”-je az Angyali Örömhírre: „Íme az Úrnak szolgálóleánya, legyen nekem a Te igéd szerint.” Továbbá Béla atya rávilágított elmélkedésében a Szűzanya 3 igazságára: „Szűz Mária szűz volt a szülés előtt, alatt és után”. Az értékes előadásból megtudtuk, hogy számos ószövetségi prófécia szól Jézus Krisztusról. Egyes bibliamagyarázók szerint több száz messiási prófécia létezik. Azonban Jézus több, mint próféta! Mert Jézus a Szentlélektől  fogantatott, mint ahogyan az meg volt jövendölve. Joseph Ratzinger (XVI. Benedek pápa) szerint: a Szeplőtelen Fogantatás megerősíti a jövendölés igazságát! Jézus Krisztus címeinek és hivatalainak egyike : új Ádám, de Jézus szűztől született, ezért Ő az új KEZDET! Jézus minden ember üdvösségéért született! Ha hiszünk Jézus Krisztusban, akkor a Világosság Emberei leszünk!!! Jézus számára a Szűzanyából való származása eltörölte az eredendő bűnt! Ezért a Szűzanya tisztelete segít bennünket, hogy Krisztusra figyeljünk! Szűz Mária napjainkban is szenzációs jeleket nyilvánít meg a Világ számára, például Ukrajnában, ahol szörnyű háború dúl, számos Szűzanya ikon könnyezni kezdett. Szűz Mária ezekkel a jelekkel akar közelebb vinni bennünket Szent Fiához, Jézushoz, hogy Ő legyen a példaképünk, aki békét és szeretetet hirdet az emberek között!

A Téli Iskola lelkigyakorlatán naponta több előadást is hallhattunk az atyák előadásában, amelyből néhányat említek egy pár gondolatban.

**Mischinger** Ferenc plébános atya Ózdról arról beszélt, hogy a Szentlélek indíttatására jöttünk Máriabesnyőre, mint ahogyan **nem mi választottuk-választjuk a Légiót,  hanem a Szűzanya választott-választ ki minket.**  A Szentlélek Krisztushoz tesz bennünket hasonlóvá, ha erkölcsös életvitelünk van. Most, a nagyböjti időben a Szentlélek tudatja velünk azt a Húsvéti Üzenetet, miszerint: **HÚSVÉT- az örök élet igérete!** Mert, **aki hisz Jézus Krisztusban, az újjászületik Vele!** Egy mélyen vallásos hívő ember Isten országát úgy értelmezi és érzi, mintha az Isten tenyerén élnénk! A lényeg az, hogy Isten velünk van. A nagyböjti időben az Isteni Irgalmasságot akarjuk elnyerni. Továbbá Ferenc atya a következő kérdésekre adott nekünk válaszokat: miben kell megújulnom az itt töltött napok alatt?, lélekben gazdagnak érzem magam?, tudok segíteni másoknak?, gazdagodhatnék-e még Istenben? Az egy örök Istennel és Szent Fiával, Jézussal a Szentlélek segítségével tartjuk imáinkon keresztül a kapcsolatot. A Szentlélek sugallatára mindnyájan Krisztusiak vagyunk, és ezért Jézust rajtunk keresztül ismerik fel.

**Ráduly Ferenc** tápiósági lelkivezető, plébános atya előadásában a három legfőbb Isteni erényről: a hitről, a reményről és a szeretetről elmélkedett. A Hit, Remény és Szeretet megszentelő kegyelmét kereszteléskor kapjuk meg. A Hitnek van igazságtartalma: hittel és isteni erényekkel állandó hitbéli jócselekedetre vagyunk képesek. Hit nélkül lehetetlen Isten tetszésére élni. Isten a jókat jutalmazza, a rosszakat bünteti. A Hit szilárd alapja a reménységünknek, meggyőződés a láthatatlan dolgokhoz, szilárd bizalom, hogy van alkotó felsőbbrendű erő (Isten), aki a Világmindenséget teremtette. Ami Istenben láthatatlan, abban hinni - Hit. Mert logikus, hogy Valaki a Világot létrehozta -Isten - hittétel az Egyházban! A Reménység: szilárd meggyőződés arról, hogy Isten örök boldogságra teremtett bennünket. Szent Pál tanítása szerint: Isten nem haragra, hanem üdvösségre teremtett bennünket. Mert úgy szerette Isten a Világot, hogy egyszülött fiát, Jézus Krisztust áldozta fel értünk, hogy megbocsátassanak bűneink és örök életünk legyen. A Remény akkor valósul meg, ha Isten megbocsájt nekünk. És Jézusnak hatalma van megbocsájtani nekünk! A Reménység számunkra azt jelenti, hogy elfogadom Jézus segítségét. Mert Jézus mindent rendbehoz a Szentlélek 7 ajándékával: a bölcsességgel, értelemmel, jótanáccsal, tudománnyal, lelki erősséggel, jámborsággal, istenfélelemmel. A Szentlélek hét ajándékát és a három isteni erényt a keresztséggel kapjuk meg. A Szeretet lényege az, hogy az törvény, hogy szeretni kell az Istent. Az emberszeretet elve: úgy szeresd az embertársadat, mint saját magadat. Hogy megvalósuljon az emberszeretet, kell, hogy a Szent Szűzanya munkásai legyünk, amelynek a lényege, hogy ahol szeretet van, ott túlárad a kegyelem, vagyis Istennél mindig túlárad a kegyelem! Ráduly Ferenc továbbá ismertette velünk időrendi, történelmi sorrendben a Szűzanya jelenéseit, ami azt bizonyítja, hogy égi Édesanyánk mindig nagy figyelemmel és anyai szerettel van jelen életünkben és kiválasztott szent személyeknek ezt tudtára is adja. R. Ferenc atya a Mária jelenéseket azzal egyháztörténelmileg igazolt eseménnyel kezdte, amikor 1830 november 27-én az irgalmas nővérek párizsi anyaházának kápolnájában Szűz Mária *Labouré Katalin* nővér közvetítésével ajándékozta a világnak a „csodás- érmet". De a Szent Szűz ezen közbenjárása ellenére is a rossz továbbra is folytatódik a világban. 1846. szept. 19-én, a Fájdalmas Szűzanya ünnepén Szűz Mária azonban ismét megjelenik, ezúttal la Salette-ben (Svájc), egy Grenobl melletti faluban az Alpokban, Maximin Giraud és Melanie Calvat látnokoknak. Rajtuk keresztül üzeni a világnak a Szűzanya, hogy az emberek térjenek meg, járjanak templomba szentmisére, imádkozzanak és éljenek erkölcsös életet, mert különben az Isten megbünteti őket. IX. Piusz pápa így válaszolt Melanie látnok levelére:  „*Ha nem tartotok bűnbánatot, mindannyian elvesztek.*” Továbbá beszélt még az atya az 1858-s Lourdesi (Franciaország) Mária jelenésről, amikor Szeplőtelen fogantatásnak nevezi magát a Szűzany és 18 alkalommal jelent meg [Bernadette Soubirous](http://hu.wikipedia.org/wiki/Bernadette_Soubirous)-nak, akit később szentté avattak. A Szűzanya Fatimai (Portugália) jelenései 1917. május 13-tól október 13-ig tartottak, hat alkalommal jelent meg három gyereknek, s a Rózsafűzér Királynőjének nevezte magát, ránk hagyva a Fatimai fohászt.

Szűz Mária szenzációs, egyházilag elismert jelenésének számított amikor 1953-ban egy Siracusa-i (Olaszország) fiatal házaspár otthonában egy Szűz Máriát ábrázoló gipszöntvény könnyezett négy napig, de nem szólt semmit. A [Siracusai Könnyező Madonna](http://hu.wikipedia.org/wiki/Siracusai_K%C3%B6nnyez%C5%91_Madonna)-t követte 1973-ban az Akitai (Japán) Könnyező Miasszonyunk jelenései, amikor 1975 és 1981 között több, mint száz alkalommal könnyezett egy japán művész által faragott Szűz Mária szobor. A könny összetétele emberi könnyekre utaltak.

A Medjugorjei jelenések különböznek az összes többitől. A jelenések 1981 június 26. óta tartanak a mai napig. Csak néhány helyi fiatal számára jelenik meg Szűz Mária, aki itt „Isten anyának“ és a „Béke Királynőjének“ nevezi magát. Medjugorje egyházi vizsgálat alatt álló zarándokhely. Bár befejezte 4 évig tartó munkáját a medjugorjei Mária jelenéseket vizsgáló vatikáni bizottság, végső döntést a Hittani Kongregáció és Ferenc pápa hívatott meghozni. A tét: vajon elismeri-e a Vatikán a Mária-jelenéseket. Ugyanakkor meg lehet jegyeznünk, hogy Medjugorje többet lendített a valláson, mint 40-50 éves egyházi munka. Itt szemmel látható az ima gyümölcse: 500 orvosilag igazolt gyógyulás történt, több 100 szerzetes van Medjugorjében. A Medjugorjei Szűzanyánk arra kér bennünket, hogy szentelt vízzel vessünk keresztet, rózsafűzért hordjunk magunkkal és azt rendszeresen imádkozzuk, megszentelt kegytárgyak legyenek otthonainkban.

**Perlaki György** a szegedi Comitium lelkivezetője a kárpátaljai magyarok megsegítésének fontosságáról és a Mária útról (Via Maria) beszélt.

**Orosz Lőrinc** atya a debreceni Comitium lelkivezetője arra tanított bennünket, hogy a család prioritást kell, hogy élvezzen életünkben. A család nagy szerepet játszik az emberiség életében, mert a család a társadalom és az egyház legkisebb élő, elemi sejtje. Csak a család nyújt segítséget. A Szentháromságos családi életkép kell, hogy megvalósuljon életünkben, ami azt jelenti, hogy házasságunkat, ezt a szeretet szövetséget, Isten színe előtt kell megkötni. Az emberi élet a szeretetben, az örök életben való hitben teljesedik ki, ezért a család: kis Egyház. A család feladata: az ÉLET továbbadása. Családot alapítani, közösséget építeni csak az égiek által lehet. A szeretetvágyat az Isten oltotta belénk. A család a Szentháromságos Isten befogadója: a család – szent és sérthetetlen! A szülők felelősek a gyerekekért, vallásos szellemben kell nevelni őket. Az áldásnak és a boldogságnak kell uralkodnia a családban. Fontos, hogy a családtagoknak hitük legyen, amely éltető eleme az emberi létnek. A család éltető eleme, alapja, példaképe Szűz Mária kell, hogy legyen.

**Gyenge Béla** atya, a nagyváradi Comitium lelkivezetője előadását azzal a gondolattal kezdte, hogy a Téli Iskolára azzal a vággyal jöttünk, hogy lélekben megerősödjünk, találkozzunk Jézussal és Szűz Máriával, légiós testvéreinkkel, és újakkal is megismerkedjünk. Itt újra átérezzük összetartozásunkat. Gy. Béla atya felolvasta Ferenc papa nagyböjti üzenetét (2015.02.13), és arról elmélkedett, hogy a nagyböjt a megújulás ideje az egyház, a közösségek és minden egyes hívő számára. Legfőképpen azonban a kegyelem ideje. Ezért a lelkigyakorlat alatt alkalmunk volt szentgyónásunkat elvégezni, amelyben Krisztus folytatja a kegyelemteljes megbocsátást azon személyen keresztül, aki az Ő nevébenműködik, azaz a katolikus pap személyén át. A szentgyónás szorosan kapcsolódik az Oltáriszentséghez, mert általa Krisztustól való megbocsátás érkezik hozzánk kereszthalála érdemén át, melyet az Oltáriszentségben ünnepelünk.

Az Eucharisztiát a szentmiséken való áldozásunkkor vettük magunkhoz. A lelkigyakorlat alatt naponta 2 szentmisén vettünk részt. A szentmisében Jézus testét és Vérét magunkhoz véve, Szentlelkével eltelve egy test-egy lélek lettünk Krisztusban! Mindennapi keresztjeink hordozásához és az apostoli munkához a gyakori szentmisékből és szentáldozásból kapjuk az erőt! Ebből nyert lelki erővel és kegyelmekkel indíttatva emlékezetes keresztutat jártunk Gyümölcsoltó Boldogasszony ünnepén a Máriabesnyői Nagyboldogasszony Bazilika plébánosának vezetésével.

**Lukács József** atya, a Mária Légió sárisápi praesidiumának lelkivezetője ezúttal a Gyümölcsoltó Boldogasszony napján tartott 171. RÉGIA találkozó lelkivezetője is volt. Az allocutióban József atya arra oktatott bennünket, hogy Máriát úgy kell tisztelnünk, mint égi Édesanyánkat! Szűz Mária tisztelete minden embernek szükséges az örök üdvösség elnyerésére, még inkább szükséges azoknak, akik különös tökéletességre vannak hivatva. Lehetetlen, hogy bárki is eljutna a Jézus Krisztussal való tökéletes egységig és a Szentlélek iránt való teljes hűségig a nélkül, hogy Szűz Máriával nagyon bensőségesen ne lenne egyesülve és pártfogásától nagy mértékben ne függne. Ha Szűz Mária gyökeret vert a lélekben, a kegyelem csodáit hozza abban létre, amelyeket csakis Ő tud létrehozni, mert egyedül Ő a termékeny Szűz, akihez tisztaságban és termékenységben hasonló sohasem volt, és nem is lesz soha senki. Amikor Mária „IGEN”-t mondott az angyali örömhírre, Szűz Mária a Szentlélekkel létrehozta a legnagyobbat, ami volt és ami lesz, vagyis az Istenembert, Jézust. Ezzel közreműködött a emberiség újjászületésében! A tökéletes Mária tiszteletről legjobban a Monforti Grignon Szent Lajos „Mária által Jézushoz” c. művéből elmélkedhetünk. Aki az ebben található 33 napos lelkigyakorlatot megtette, most egy felajánló imával átadhatta önmagát Jézus Krisztusnak Szűz Mária keze által. Azontúl alkalmunk volt lelki adoptálást vállalni, amelynek célja egy megfogant élet megmentése, ima és áldozathozatal által.

A Mária Légiós Téli Iskola záró szentmiséjén került sor az ACIES-re. Ez a fogadalom megújítás, mint tudjuk, egybeesik Gyümölcsoltó Boldogasszony ünnepével. A Mária Légióban tett fogadalmunkat újítjuk meg, Máriával való egységünkre, a Tőle való függőségünkre emlékezünk, amikor hálatelt szívvel a kis légiós oltár elé térdepelünk és elismételjük:

„ **Királynőm, Anyám, egészen a Tied vagyok, s mindenem, amim van, a Tied!”**

A záró szentmisén az atyák kiszolgáltatták a betegek szentségét is. Isten fizesse meg minden atyának a lelkigyakorlaton való részvételét. Adjon az Isten nekik testi – lelki erőt további szolgálatukhoz. Az elmélkedések jó magként jutottak a szívünkbe, s mindenki úgy érezte, ott meg is fogant. Lelkileg feltöltődve térhettünk haza, testileg, lelkileg újjászületve! A lelkigyakorlat ideje alatt a közös ima, a közös programok alkalmával sok kegyelmet, erőt és áldást kaptunk. Nagyon nagy hálával és imával köszönjük meg ezt a csodálatos lelki élményt Istennek, a szervezőknek, a Régia vezetőségének, az atyáknak, a gitáros lányoknak és minden résztvevő légiós testvérnek. Adja Isten, hogy a jövőben is találkozzunk!

*Mária Légió Királynője könyörögj érettünk!*

*Uram! Hallgasd meg könyörgéseinket!*

*Dicsértessék a Jézus Krisztus!*

*Szeretettel és tisztelettel: Ágnes testvér, a Könnyek Anyja Praesidium írnoka*

Reggelente gitáros zenére ébredtünk, mely fellelkesített minket annyira, hogy ajtóról - ajtóra egyre többen közös táncos lépésekkel kapcsolódtunk be énekünkkel a keltegetésbe. /Volt, aki pizsamában, mezítlábasan ropta velünk nagy boldogan/ Egyik este keresztutat jártunk, máskor filmvetítés volt Názáreti Mária életéről.

Csodálatos, igazán szeretetteljes, családias légkörben folyt a lelkigyakorlat. Érződött, hogy a Szűzanya, a Légió Királynője palástja alatt, egymás kezét fogva töltekeztünk a lélekemelő előadásokból, melyet a testvérek szeretete még szebbé tett. Volt, aki búcsúzóul azt kérte, maradjunk még itt, ne menjünk el, olyan jó itt!

**

Sok mindent tanulunk egymástól, akár nemrég vagyunk a Mária Légióban, akár évtizedek óta. Valójában erre szolgálnak a találkozók.

A Téli iskola Régia ülésén is hallhattunk a beszámolókban olyan, eddig nem hasznosított apostolkodási lehetőségeket, melynek lehet, hogy más csoportok is hasznát veszik.

Ezekből írok le a teljesség igénye nélkül - mivel elég feledékeny vagyok - néhányat. Aki tud még, jelezze, hogy közkinccsé tehessük!

- Nagyböjtben a templomba helyezzünk el egy kosarat egy imakéréssel. A kosár mellett legyen papír, toll kikészítve azok számára, akik elfelejtették imaszándékukat elhozni. Akinek van imakérése, az kihúzza a kosárban lévő imakérő lapot, s egy héten át azért a szándékért is imádkozik. Saját kérését pedig behelyezi a kosárba. Így az ő kéréséért a következő személy fog egy héten át imádkozni. Ezáltal láthatatlan láncot alkotunk egymás között. Lelkes plébános atyák ezt meghirdetve, résztvállalhatnak e „játékban” úgy, hogy ők teszik ki az első imakérést és veszik el az utolsót. Ha nem, akkor légiós helyettesíti.

- Szintén feltűnő helyen bibliai idézeteket helyezünk el /természetesen üres oldalával felfelé/, melyből húzhat bárki, s azon a héten azon elmélkedik.

- Kevés a ministráns. Varrjunk ministráns ruhát, s adjuk oda a ministránsoknak /vigye haza/ azzal a kitétellel, hogy a következő hetekben is eljönnek ministrálni.

Ez is bevált, eldicsekedtek vele, s így újabb ministránsok jöttek.

[](http://www.google.hu/url?sa=i&rct=j&q=&esrc=s&source=images&cd=&cad=rja&uact=8&ved=0CAcQjRw&url=http://obudaiszaleziak.hu/wp/?page_id=1522&ei=82AZVaqBLsauUZz9gfAH&bvm=bv.89381419,d.d2s&psig=AFQjCNGXYCCZ8eAD9beKpU384UnRmPHg8g&ust=1427812905718265)

Miközben írom, szerkesztem ezt az újságot, kaptam a telefont, hogy egy idős atya, - aki résztvett a Téli iskolán - mikor megkérdezték: minek magának még ez a teher is? Azt felelte: Nézzetek rám, milyen boldog ember vagyok. Nagyon - nagyon jól éreztem magamat. Ez éltet engem. Azért élek, hogy jövőre is ott lehessek. Remélem, hogy meghívnak!

*Kati testvér, a Régia alelnöke*

**Mindszenty jubileum** *Magyarok Fénye-Kovács Gergely*

Az idei év különösen gazdag Mindszenty József bíboros jelentős életeseményeinek kerek évfordulóiban: pappá szentelésének 100., esztergomi érsekki kinevezésének 70., égi születésnapjának 40. évfordulóját is 2015-ben ünnepeljük. A főpásztor álmát valóra váltó Egymillió Imádkozó Magyar mozgalma él, ez egy fontos és reményt nyújtó garancia a sokunk által remélt boldoggá avatásának. Kérjük az ő közbenjáró imáját életünk minden területén. Istennek hála számosak a különböző imameghallgatásokról szóló beszámolók. Ezek égi közbenjárásának a jelei, melyek a legnagyobb segítséget jelentik a kanonizáció folyamatában.

2015. május 2. kiváltságos napja a Mindszenty tiszteletnek. Erdő Péter bíboros főpásztor szeretettel vár mindenkit, hogy legyünk ott minél többen a hagyományos esztergomi zarándokmisén. Ha tehetjük, hozzuk el rokonainkat, barátainkat, fiataljainkat. Adjuk át számukra is Mindszenty bíboros életének és életszentségének gazdag lelki örökségét. Május 2-án mindenki a maga lehetőségeihez mérten felajánlhatja áldozatait, szentmiséjét és imádságait Mindszenty bíboros szeretett katolikus egyházáért és magyar népéért. Egy-egy tőle származó idézettel szeretnénk megemlékezni az idei jeles évfordulókról:

Pappá szenteléséről /1915/: "A pap beletartozik minden családba, ti pedig a lelkiatya családjába tartoztok."

Prímásérseki kinevezéséről /1945/: "Akarok jó Pásztor lenni, aki, ha kell, életét adja juhaiért."

Égi születéséről /1975/: "Istennek hála, hogy szerény eszköz lehettem."



**Jégtemplom a Fogarasi-havasokban**

Különböző felekezetek papjai áldották meg január 29-én a teljes egészében jégből készült templomot, amelyet kilencedik alkalommal építettek fel a Szeben megyei Bâlea-tó mellett.

[](http://magyarkurir.hu/img.php?id=58682&img=o_jegtemplom.jpg)A templom nemcsak építészeti kuriózum, hanem azért is különleges, mivel teret ad a vallások közötti párbeszédnek.

A kétezer méter magasban fekvő jégtemplom kizárólag felvonóval közelíthető meg. Az építmény, amely egy régi erdélyi templom másolata, formára vágott jégtömbökből áll, melyeket víz és hó tart össze.

[](http://magyarkurir.hu/img.php?id=58682&img=o_jegtemplom2.jpg)

Ortodox, katolikus és protestáns liturgiát is bemutattak a jégtemplomban a múlt héten. A telente újból felépített és megáldott templomban az elmúlt években keresztelőket és esküvői szertartásokat is tartottak.

*Forrás: Vatikáni Rádió angol nyelvű szerkesztősége*

**Közös zarándoklat a Mária légióval Erdélyben**

**2015. július 26 – 30.**

/Tervezet, mely még változhat/

**1 nap**: indulás 26.-án az esti órákban a Szent István bazilikától. Pihenőkkel a határig, határátlépés Ártándnál.

**2 nap**: érkezés a reggeli órákban Szent Jobbra, ahol látogatást teszünk azon a helyen ahol a Szent István bazilika ereklyéjét őrizték. Ezután megállunk Szent László városában Nagyváradon. Megtekintjük a Szent László székesegyházat. Tovább utazunk Kolozsvárig. Látogatást teszünk a Főtéren, megtekintjük a híres Mátyás lovas szobrot, a mögötte lévő Szent Mihály templomot ahol az erdélyi fejedelmek beiktatása megtörtént. Valamint elsétálunk Mátyás szülőházáig. Tovább utazunk székelyföldön és az esti órákban érjük el a székelyek szent hegyén Hargitafürdőn lévő Mária légiós szálláshelyünket. Szállás, vacsora Hargitafürdőn.

**3 nap**: reggeli után, mivel egyetlen magyar alapítású Pálos rendnek van szállás helyünkön kihelyezett rendháza, találkozás a pálos atyákkal egy közös ima erejéig. Ezután leereszkedünk Csíkszeredába, ahol találkozás lesz (program szerint) a légiós testvérekkel. Ezen a napon megyünk Csíksomlyóra a híres búcsújáró helyünkre, ahol ismerkedés a helyszín és a templom történetével, találkozás a ferences atyákkal a kolostorban. A lélek töltekezése után ellátogatunk a gyergyói medencén túl lévő természeti látványossághoz a Gyilkos – tóhoz és a Békési – szoroshoz. Visszaérkezés szálláshelyünkre Hargitafürdőre, vacsora.

**4 nap**: reggeli után napunkat Székelyudvarhelyen kezdjük, ahol találkozunk légiós testvéreinkkel. A közös program után ellátogatunk Parajdra. Ahol a híres sóbányát tekintjük meg. Lent a bányában lesz közös imára lehetőség az ökomenikus kápolnában. A csodálatos élmény után megállunk Korondon, ahol a helyi kézművesek portékáiból válogathatunk kedvünkre. Majd megállunk Farkaslakán, ahol tisztelgünk Tamási Áron híres írónk emlékhelyénél. Itt leszünk csodálatos közelségben a székelyek által épített Krisztuskilátóhoz. Szállás, vacsora Hargitafürdőn.

**5 nap**: reggeli után bepakolás, búcsú szállásadóinktól. Hazafelé úton megállunk Segesváron, ahol az Óvárost keressük fel. (Harang torony, Drakula szülő háza, diáklépcső, Apor Vilmos püspök szülőháza és a templom, ahol pályáját kezdte. Ezután folytatjuk utunkat Gyulafehérvári püspökségre. Amely a csodálatosan felújított várkerületben található. A több mint 1000 éves templomban nyugszanak híres elődeink Hunyadiak, Izabella királyné, Fráter György stb. Folytatjuk utunkat haza felé, megállunk Déván /ahol Curia van/ Böjte Csaba ferences templomában egy imára. Majd Aradon megkoszorúzzuk a 48–as Hősök emlékhelyét. Tovább utazás hazáig érkezés a késő esti órákban.

**Utazás** : luxus, légkondicionált nyugati típusú autóbusszal

**Útiköltség:** 33.000 Ft

**Jelentkezés:** Faragó Lászlóné Margónál 06-30-534-5686

Nemcsak Mária légiósok, hanem más imádkozó lelkületű jelentkezők is jöhetnek.

**Három szent főpap** (***Aranyszájú Szent János, Nagy Szent Bazil, Nazianzi Szent Gergely)***

Az év első hónapjában a görögkatolikus egyház több szentéletű atya között kiemelten is megemlékezik a nagy keleti egyházatyákról. Január elsején Szent Bazilt (329-379) ünnepelve és az ő szent liturgiáját végezve kezdik az új évet. Január 25-én Szent Bazil ifjúkori barátjára és későbbi küzdőtársára, Nazianzi Szent Gergelyre emlékeznek. Január 27-én Aranyszájú Szent János ereklyéinek a császárvárosba való átvitelére. Mi indokolja tehát azt, hogy még ezek után néhány nap múlva a három nagy egyházatyát közösen is megünnepeljék? Alexisz Komnénosz császár idején (1081-1118) Konstantinápoly hívő közösségében súlyos megoszlás támadt a három nagy egyházatya tiszteletét illetően. Egyesek Szent Bazil rendalapítót - akinek életszentségre, vagyis az *Isten és emberszeretetre való kitartó törekvését* - tartották a legnagyobbnak, de természetes, hogy a császárváros hívei közül sokan Aranyszájú Szent János pártját fogták, aki a *bűn elleni harcban* szintén nem kevés buzgóságot tanúsított. Egy harmadik csoport viszont úgy tartotta, hogy a „hittudós” Nazianzi Szent Gergely a *hit tanításának tisztaságával* mindkettőjüket fölülmúlta. A vita tüze csakhamar majdnem a főváros egész keresztény népét lángra lobbantotta, és ez egyáltalán nem használt az egyháznak. Egy éjszaka aztán a három püspök megjelent álmában a szentéletű Mauroposz Jánosnak, és egyhangúlag közölték: „Amint láthatod, mi mindhárman Istennél vagyunk. (…) Nem volt közöttünk első, második vagy harmadik, úgyhogy ha bármelyikünket segítségül hívod, már a másik kettő is jelen van vele. Tiltsd meg hát a vitatkozóknak, hogy miattunk megoszlást keltsenek az egyházban. Aztán egyesítsd mindhármunk emlékét egy közös ünnepen.” Szent János ezután kételkedés nélkül végrehajtotta a három szent főpap akaratát.

***Ez jó példa arra, mikor egy-egy csoport vagy egy-egy személy beszámolójánál valaki arról szól: ez milyen sokat tesz, amaz szinte semmit. Ilyenkor szoktuk mondani, hogy van aki egy szalmaszál arrább tételével többet tesz, mint az, aki egy egész szalmabálát mozgat meg. Kinek ez a dolga, ki arra kap indíttatást, s lehet, hogy mindez Istennél egyformán szép.***

**Segítséget kérünk:** Jelentkezzen az, aki tud olyan fémnyomóról, aki hajlandó lenne nagy tételben, olcsón **csodásérmet** **készíteni**. Vagy aki más módon segítene csodásérem beszerzésében a Mária Légió részére.

Ugyanez vonatkozik a légiós **Kézikönyv kinyomtatására**, illetve kb. 1000 példány raktározására. /körülbelül egy szekrénynyi helyre lenne szükség száraz helyiségben/

**LEGFONTOSABB!!!** Ismét nincs elnöke a Mária Légió Régiájának. Sajnos fél éve Sándor testvér idős szüleire, most Dávid testvér munkahelyi gondjaira hivatkozva mondott le elnöki tisztségéről. Mindenkit megkérünk **imádkozzon olyan elnök kinevezéséért,** aki megfontoltan, az égieknek ajánlva szívét, lelkét, felesleges idejét *elvállalja és be is tartja ezen ígéretét*, melyet az égiek számon fognak kérni tőlünk. Látni kell előre, hogy mindez nemcsak a Régia ülés levezetéséből áll, hanem közben is meg kell beszélni a vezetőség többi tagjával a teendőket. Telefon, email kapcsolat is nagy segítség, ha igénybe veszik. Mindenben maximális segítséget nyújtottunk és nyújtunk ezentúl is igény szerint.

**„Induljunk testvérek a Golgota hegyére,**

**Jézusunk, Megváltónk áldozati helyére…”**

Ha minden alkalommal házhoz jönne a pap, s hozná magával a szentmisét, nem tudnánk indulni és megérkezni. Ezért örülj, hogy ez a nagyböjti miseének már első sorában az indulásra hívja fel a figyelmet. A szentmise élményét, akár csak imádságait ugyanis ott kell megélned, ahol Jézus bemutatta az áldozatot. Ehhez jó, hogy már otthon kezdesz készülni rá. Gyerekkori élményem, ahogy minden vasárnap reggel elindultunk. Ünneplő ruha, tiszta cipő, megfésült haj, stb. Aki kész volt, már ott állt az ajtóban, s aztán együtt indultunk. Néha, utolsó pillanatban még beállított a szomszéd néni, hogy ha ő nem is tud velünk jönni, egy kis perselypénzt hadd küldjön. Így mégiscsak társult ő is hozzánk. Bizony az úton már akár eszünkbe juthatnának, akik önhibájukból, vagy attól függetlenül – szinte mindegy – nem jutnak el a szentmisére. Talán lélekben egy egész padot tele ültethetünk velük. Az ének második szava, „testvérek”, bennem őket is jelenti. Ahogy Jézust sodorta a tömeg a Fájdalmak útján, más-más hozzáállással. Akárcsak ma is, a jeruzsálemi utcán a Golgota felé menő zarándokokat. Néhányan meg-meg állnak, imádkoznak, mások rikkancsokként tovább kínálják áruikat kis boltjuk előtt, vezetik teherhordó állatukat, vagy nagyra nyílt szemekkel nézik a többieket. Jó lenne úgy mennünk, haladnunk, hogy ne az ár vigyen bennünket, hanem mi sodorjuk magunkkal egy kicsit őket is a cél felé.

Gyalogosan indulsz? Talán el is fáradsz egy kicsit, mire átléped a templom küszöbét, mert elmúltál 50-60 éves? Vagy autóba szálltál, aztán találtál egy parkolót két másik autó között? Netán villamos, autóbusz vitt a legközelebbi, vagy legszimpatikusabb templom felé? Mindegy. Tény, hogy számtalan „testvéred” ruhája ért hozzád, érintette kezedet, pihent meg egy pillanatra pillantása arcodon, vagy „csak” a fogantyút fogtad meg ott, ahol már aznap százak fogták meg, amikor felszálltak-leszálltak. Esetleg még érzed is kezük melegét a rideg-hideg fogódzkodón? Nos ezek az érzések, pillanatok szolgáljanak arra, hogy velük érkezz meg Isten házába. Így teljék meg hétről hétre a templom.

Csend, vagy csendes ima fogad? Nem akármilyen társaság ez! Mert nem csak róluk van szó, hanem kétezer év minden istenkereső emberéről, akik közé most belépsz. Nem a művészi alkotásokban gyönyörködők, az orgona hangján elmerengők, hanem a szentek közé. Igaz, talán ott Imre bácsit látod, ahogy ő is helyet foglal, de ugye látod mellette azt a fura alakot is. Kérges a keze, bozontos a szakálla. Csakugyan! Ő az? Igen. A kafarnaumi halász, az ő testvérével, Andrással. Amott a fal mellett egy fekete kendős néni. De mintha mellette is lenne valaki, ugyancsak kendővel, a kezében. Fantasztikus! Veronika! Az meg ahogy látod, csak egy szobor. Biztos? Megmozdul, s tekintete végigsimogatja arcodat. Édesanyánk. Égi Édesanyánk! Hát te is itt vagy? De jó!

Így vedd tudomásul, hogy a készülő áldozat, a szentmise egyszer volt, s azóta van, folyamatosan. Jelenvalóvá tette az úr. De hol van Ő? S akkor megszólal egy kis csengő az egyik ministráns vagy talán Szent Tarziciusz kezében? A sor végén a pap. Tudod ugye, hogy Jézus tette, szentelte azzá. Benne működik Ő maga. Mikor is imádkoztál érte utoljára? A bevezető ének alatt még éppen megteheted. Valahogy így: „ Köszönöm Uram, hogy ez az ember meghallotta hívásodat, s talán már évtizedek óta nap, mint nap teszi, amit te tettél, s tennél most is, ha itt lennél. De hisz éppen erről van szó! Benne itt vagy! Segíts neki! Meghajolni, keresztet vetni, megszólalni, aztán magasba emelni Téged. Micsoda isteni ötlet volt ez részedről, hogy így adtad, adod magadat.”

Gyónom a mindenható Istennek… Uram irgalmazz! Dicsőség a magasságban.

Ez pedig már az Örömhír. Az evangélium. Igyekszem felfogni – kereszt a homlokomra. Ha tehetem továbbadom – kereszt az ajkamra. Megélem – kereszt a szívemre. Jézus többször „végighordozta tekintetét” a reá figyelőkön, őt hallgatókon. Talán rajtam is megakadt a szeme ott a hegyoldalon, bár én még nem lehettem ott, az ő terveiben mégis már ott voltam. Nekem is mondtad, amit most felolvas a pap: „Jöjjetek hozzám mindnyájan… Ne ítélj!... Szeresd felebarátodat… Legalább szolgáig közé… Hited meggyógyított… Még ma velem leszel…” És most segíts Uram, hogy akár hosszú volt, akár rövid a prédikáció, valamit tarisznyámba tudjak belőle tenni, hogy otthon újra elővegyem. S akkor mintha azt hallanám, így szól: Mi az, hogy valamit? Engem magamat vigyél haza.

Mint egy nagy produkció, halálugrás előtt a porondon, egyre hangosabban szólalnak meg a kürtök, a harsonák, itt is egyre jobban feszül a húr. Már és még csak ott járunk, hogy „Emeljük föl szívünket”. Azt szívet, mely elsőt édesanyánk szívétől néhány centire dobbant s majd egyszer dobban egy utolsót is, hogy ne csak templom küszöböt, de Isten Országa küszöbét is átlépjük. De addig, miért dobban még talán ezerszer meg százezerszer is? Évente közel 2 és fél milliószor. Legalább néha igazán fontos, nemes célokért. Hajtsam le fejemet, vagy éppen emeljem fel tekintetemet Rá? Talán is, is, hogy miközben Őt szemlélem, magamba is lássak. Az Ő fényében a porszemet, aki ugyanakkor az Ő Testvére!

Emlékszel? – kérdezhette Fülöp, Bertalantól – milyen zamata volt a vízből borrá lett italnak Kánában? S te emlékszel hogyan lépett ki Péter a csónakból a habok hátára? S ugye emlékezünk, hogy azt mondta Kafarnaumban, együk az Ő testét, igyuk vérét! Hát itt az emeleti teremben, hát itt ebben a kis templomban most mindez beteljesül. A pap jár a habokon, s már hallom is: Krisztus Teste! – s ízlelem, mint Kánában a bort. Így Benne maradhatok, s Ő énbennem. Legyen hát! Amen!

Haza felé megyünk. Eggyel többen, mint ahányan elindultunk a Golgota hegyére.

*egy légiós testvérünktől interneten kaptam*

**"...Azt kívánom, hogy az irgalmasság ünnepe menedék és menekvés legyen minden lélek, de főleg a szegény bűnösök részére"** (Napló 699.) Az Apostoli Penitenciária 2002. június 29-én kelt dekrétuma szerint teljes búcsú nyerhető ezen a napon a szokásos feltételek mellett.

Az Irgalmasság ünnepének Húsvét utáni első vasárnapra történő helyezése mély teológiai értelemmel bír, amely a megváltás húsvéti titka és az Isteni Irgalmasság titka között fennálló szoros összefüggésre utal. Ezt az összefüggést hangsúlyozza az ünnepet előkészítő Isteni Irgalmassághoz végzett kilenced, amit Nagypénteken kell elkezdeni.

Az ünnep nemcsak egy nap, melyen Istent különösképpen tiszteljük irgalmasságának titkában, hanem állandó kegyelem forrása minden ember számára: ,,Azt kívánom - mondta Jézus - hogy az Irgalmasság ünnepe menedék és menekvés legyen minden lélek, de főleg a szegény bűnösök részére.'' (Napló 699) ,,Keserves szenvedéseim ellenére elvesznek [egyes] lelkek. Utolsó mentőövet adok nekik, ez Irgalmasságom ünnepe. Ha nem dicsőítik irgalmamat, örökre elvesznek.'' (Napló 965)

Krisztusnak ezen a képén jellemző a két sugár, melynek jelentéséről kérdezve így válaszol az Úr: "A halvány sugár a vizet jelenti, ami a lelket tisztítja meg, a piros a vért, amely a lélek élete. ... Boldog, aki ezek árnyékában él.'' (Napló 299) A lelket a keresztség és bűnbánat szentsége tisztítja meg, és legbőségesebben az Oltáriszentség táplálja. A két sugár tehát a szentségeket és a Szentlélek összes kegyelmét jelenti -- amelynek bibliai jelképe a víz --, valamint az új szövetséget Isten és ember között, amelyet Jézus az Ő vére által kötött.

Ennek az ünnepnek nagyságát a hozzáfűzött ígéretek nagyságával lehet lemérni, melyeket Jézus ígért: ,,Aki ezen a napon az Élet Forrásához járul, bűnei és az értük járó büntetés teljes elengedését nyeri el.'' (Napló 300) ,,Ezen a napon megnyílik irgalmam mélysége: a kegyelmek tengerét árasztom minden lélekre, aki irgalmam forrásához közelít. Egy lélek se féljen közeledni hozzám, még ha bűnei skarlátpirosak lennének is.'' (Napló 699)

Eme nagy kegyelmek elnyeréséhez teljesíteni kell az Isten irgalma iránti tisztelet feltételeit, melyek: a bizalom Isten jóságában, a felebaráti szeretet gyakorlása, a megszentelő kegyelem állapotában (szentgyónás után) méltó Szentáldozás. Jézus mondta: ,,Egyetlen lélek sem nyerhet megigazulást, amíg nem fordul bizalommal irgalmasságomhoz. Ezért kell a Húsvét utáni első vasárnapot Irgalmasságomnak szentelni. A papok ezen a napon hirdessék a lelkeknek nagy és végtelen irgalmamat.'' (Napló 570)

***Legyünk a béke építői! Erre biztat minket Szent II. János Pál pápa is,***

*akinek a 10 évvel ezelőtti halálára emlékezünk a napokban. Az alábbi gondolatok felidézésével emlékezzünk mi is rá:*

***"Az emberiségnek – melyet úgy tűnik, olykor megtéveszt és uralma alá hajt a rossz, az önzés és a félelem hatalma – a föltámadott Úr ajándékul kínálja a maga szeretetét, mely megbocsát, kiengesztelődik, és újra reményt ad a léleknek. Olyan szeretet ez, amely megtéríti a szíveket, és békességet ajándékoz. Mennyire szüksége van a világnak arra, hogy megértse és befogadja az isteni irgalmasságot! Urunk, aki haláloddal és föltámadásoddal kinyilatkoztatod az Atya szeretetét, hiszünk benned, és bizalommal mondjuk neked ma is: »Jézusom, bízom benned, irgalmazz nekünk és az egész világnak!«”***

***[](http://uj.katolikus.hu/kepek/2006/nagy/Ferenc_papa_galambbal.jpg)[](http://www.google.hu/url?sa=i&rct=j&q=&esrc=s&source=images&cd=&cad=rja&uact=8&ved=0CAcQjRw&url=http://orokvaros.network.hu/blog/roma-kozossegi-oldala-hirei/het-evvel-ezelott-hunyt-el-ii-janos-pal-papa&ei=qU0iVb-hG4ftaonFgcgP&bvm=bv.89947451,d.d2s&psig=AFQjCNHr0qTMSY91Qw37hm9RE0QvxRCRxw&ust=1428397760191400)[](https://www.google.hu/imgres?imgurl=http://hir.ma/wp-content/uploads/2013/01/papagalamb1.jpg&imgrefurl=http://hir.ma/vallas/a-papa-bekegalambjat-betamadta-egy-siraly/31982&docid=B5idy-boqQTUvM&tbnid=0OyJzpnFKQXo4M:&w=636&h=299&ei=Vk4iVZL0CcnUaqGdgegC&ved=0CAIQxiAwAA&iact=c)***

**Imádkozzunk Ferenc pápánk egészségéért és védelméért,** hogy Isten megóvja és adjon erőt neki, hogy megfeleljen nehéz feladatának.  Imádkozzunk, hogy a Szűzanya járjon közben a Szentatyáért és áldja meg szolgálatában! Kérlek,  olvasd el az alábbiakat és továbbítsd a barátaidnak! A cél 10 millió Üdvözlégy Szentatyánkért!

FERENC PÁPA KÉRÉSE:

*NE azért sírjatok, ami nincs, azért harcoljatok, ami van!*

*NE azért sírjatok, ami halott, azért harcoljatok, ami megszületett bennetek!*

*NE azért sírjatok, aki elhagyott, azért küzdjetek, aki veletek van!*

*NE azért sírjatok, aki gyűlöl Titeket, azokért küzdjetek, akiknek szüksége van Rátok!*

*NE a múltatokért sírjatok, a jelenlegi küzdelmeteket  harcoljátok meg!*

*NE sírjatok a szenvedésekért, harcoljatok a boldogságotokért!*

A most velünk  történő dolgokkal kezdjük  megtanulni, hogy semmit sem lehetetlen megoldani, csak el kell kezdeni.

**A MÁJUSI (PÜNKÖSDHAVI) MÁRIA-ÁJTATOSSÁG**  
*Az 1920-ban kiadott Officium Divinum szerint*

A pünkösdhavi, Mária tiszteletére Rómában a múlt század elején keletkezett ájtatosságnak, mely jelenleg a katolikus Anyaszentegyház minden részében a jámbor hívek által megtartatni szokott, célja: Pünkösd havát Mária tiszteletére szentelni, s a tavasz zsenge virágaival fölékesített Mária oltára előtt esedezni az Irgalom Anyjához, hogy hathatós közbenjárása által eszközölje ki Istennél a szánandó tévelyekre vetemült emberek hitetlenségének s könnyelműségének és Isten iránti hálátlanságának megszüntetését, s nyerje meg Isten irgalmát a világ bűn sötétségétől elvakított fiainak számára.

Ez ájtatosságot VII. Pius pápa 1815-ik évi Szent György hava 21-én kelt apostoli iratában helybenhagyta, s azoknak, kik Mária havát megülik, mindennapra 300 napi s a hónap folytán egyszer, midőn gyónnak és áldoznak, teljes búcsút engedett.

Ha ez ájtatosság nyilvánosan tartatik valamely templomban vagy kápolnában, annak rendje általában a következő:   
    1. Aki benne részt vesz, az szentgyónásban és áldozásban részesül;

    2. Az ájtatosság kezdete előestéjén, Szent György hava 30-án, megjelenik az ájtatosságot megnyitó elmélkedésre és litániára;

    3. Pünkösd hava folytán azon kell lennie, hogy naponkint hallgasson szentmisét, napközben pedig több ízben rövid könyörgést vagy röpfohászt intézzen Máriához;   
    4. Minden reggel gondolatait, szavait és cselekedeteit a boldogságos Szűznek kell fölajánlania azon föltétellel, hogy minden bűnt kerülni fog;

    5. Mindennap kell a boldogságos Szűz valamelyik erényéről elmélkednie, valamely vétkes szokást vagy hajlamot Jézus iránti szeretetből legyőznie, s valamelyik erényt gyakorolnia.

Aki pedig körülményei miatt nem mehetvén mindennap templomba, és ezért otthon végzi ez ájtatosságot, az saját lakában egy Mária-képet virágokkal fölékesítve, alkalmas helyre állít. Ez előtt Szent György hava 30-án megkezdi az ájtatosságot a Lorettói litániával és fölajánlási imádsággal, végre valamely Mária tiszteletére készült énekkel. A többit úgy végzi, mint föntebb mondatott.

Az ájtatosság Szent György hava 30-án nyittatik meg a Szentlélek segítségül hívásával, miután Mária földíszített szobra a kis oltárról a nagy oltárra vitetik, s ez alatt valamelyik Mária-ének énekeltetik; mire a megnyitó ének, ezután a bevezető elmélkedés következik. Erre elmondatik a Lorettói litánia stb.

Május napjaiban katolikus templomainkban felhangzik a rózsafűzér imádság és lorettoi litánia Szűz Máriát megszólító és dicsőítő szép szavai – Égi Édesanyánkhoz imádkozunk, hogy anyai szeretetével vezessen minket Szent Fiához, Krisztushoz.

Boldog vagy Mária, mert hitted, hogy beteljesedik benned mindaz, amit az Úr mondott neked. (Magnifiákát-antifóna)

Anyai szeretetével gondoskodik Fiának testvéreiről, akik még zarándokúton vannak, sok veszedelemben és bajban, amíg el nem érkeznek a boldog hazába. Ezért nevezik a Boldogságos Szüzet az Egyházban Szószólónak, Segítőnek, Oltalmazónak, Közvetítőnek. (Lumen gen.) Mária tehát, aki Krisztus anyja, egyben a mi bölcsességünk anyja, megigazolásunk anyja, megszentelődésünk anyja, megváltásunk anyja is. (Szent Elréd apát)

Tengernek csillaga, Isten édesanyja / Üdvöz légy, mindig szűz, menny boldog kapuja! (Himnusz)

**Add meg, kérünk, mindenható Istenünk, hogy mi, a te híveid, akik a Boldogságos Szűz Mária oltalmában örvendezve bízunk, anyai közbenjárására minden rossztól megszabaduljunk itt a földön, és az örök élet örömére eljussunk a mennybe. Amen.**

**Májusi litánia**

Május a Szűzanya hónapja, akit estéről estére litániákkal köszöntenek a hívek a katolikus templomokban.

A "litánia" kifejezés a görög "litaneuó" - könyörgök szóból származik. Az V. században jelentette azt a könyörgő imádságot, amellyel különféle szándékokért imádkoztak. A VII. században kialakult már a ma is ismert formája: a szándék - hívek válasza.

A loretói litánia a mai formájában a XVI. században tűnik fel először, de már a XII. századból is ismerünk hasonló, közös végzésre készült imádságot. Az általunk ismert "loretói litánia" a Loreto városának bazilikájában lévő Szent Házból származik, ahol l575-től (mások szerint már 1400-tól) minden szombaton elénekelték a Boldogságos Szüzet köszöntve. Amikor Canisius Szent Péter 1558-ban Loretóban járt és meghallotta ennek éneklését, átvette imakönyvébe és terjesztette. VII. Orbán pápa l691-ben kiadott dekrétumában megtiltotta a különböző templomokban készült Mária-litániákat, és egyetemes használatra a "loretói litániát" rendelte el. XII. Leó pápa ezt l886-ban megújította. A pápák azóta is mindig hangsúlyozták a litánia közös és egyéni imádkozásának jelentőségét, így XII. Piusz, VI. Pál és II. János Pál pápák. Az elmúlt évben jelent meg az Istentiszteleti és Szentségi Kongregáció "Népi ájtatosságokról" szóló dokumentuma (fordítása készül), amely szintén jelentős ájtatosságnak tünteti fel a Szűzanya köszöntésének e tiszteletre méltó módját.

*Kis Szent Teréz:* ***A Szűzanya annyival többet kapott nálunk, hogy nem tudott vétkezni, mert mentes volt az eredeti bűntől, ugyanakkor sokkal kevesebb lehetősége volt, mint nekünk, mert neki nem volt Szent Szüze, akit szerethessen.***

k